26 Maart 2020 05:01
Ek het soveel respek en waardering gekry toe ek Maandagaand na ons president geluister het. Dink net hoe verskriklik hard en hoeveel lang ure hy gewerk het voor die aankondiging – en met hoeveel mense hy gekonsulteer het. Ek wonder of hy darem genoeg slaap kry? Hy moet hou! Ons het hom nou nodig. – Jenneke, Queenswood
Die belangrikste is om menselewens te red en die ekonomie aan die gang te hou. Die banke bly in bedryf, maar die aktekantoor maak toe. Die verwerking van eiendomstransaksies by die aktekantoor kan miljarde in die ekonomie vrystel. Help, ek verstaan nie. – Sewes, Potchefstroom
Miskien was Sol Kerzner ons eerste staatskaper. Die mees geliefde een, want oral waar hy gasvryheid geskep het, is steeds mikrokosmosse van ekonomiese aktiwiteite. Het altyd sy eie geld gesit waar sy mond is. – Johann Mills, Equestria
Dink net hoeveel lewens gaan oor die Paasnaweek op ons paaie gespaar word. – Heleen Mets, Barberton
Elise Tempelhoff, jy slaan die spyker op die kop met jou rubriek “Ons planeet veg terug met ’n pandemie”. Moeder Aarde het nou die “reset”-knoppie gedruk. Die tempo waarin China in Afrika verwoesting saai met ontbossing moet vinnig gestuit word. Regeringslui, skrik wakker, asseblief. – Rita, Centurion
Die Solidariteitsfonds is ’n baie goeie plan. Nou kan al diegene wat in die verlede die staat se geld gesteel het, ruimskoots daartoe bydra! – Gina
Ek het vir my ’n brandewynspuit (vir ontsmettingsdoeleindes) gekry. Die probleem is nou ek lek kort-kort aan my hande. – Ben Haiser
Hoe gesond is ons regstelsel as iemand wat op 1 Oktober 2016 moord gepleeg het (op Johann Heunis) ’n hele drie en ’n half jaar later eers skuldig bevind word? – Willie, Rustenburg
Baie dankie, Johann Mills, vir die pragtige brief, en ook Kallie du Plessis. Sulke mense saam met Christina Landman maak my goed en ge­seënd voel om ’n Beeld-leser te wees. – Marié Gouws, Pretoria
Ek verstom my aan prof. Christina Landman se “absolute” uitsprake oor die Here. Sy gee haar persoonlike geloof in wat sy van Hom glo, maar laat nie ander gelowiges toe om hulle s’n te glo nie. – Elsabé Howard, Benoni